Meer Engelse as Bokke in droomspan | Netwerk24
Meer Engelse as Bokke in droomspan
03 Desember 2019 13:29
Vier Springbokke wat die Wêreldbeker help verower het, is in die gesaghebbende Britse rugbytydskrif Rugby World se "Wêreldspan van 2019".
Cheslin Kolbe is een van vier Springbokke in World Rugby se Wêreldspan van die Jaar. Foto: Gallo Images
Die skrumskakel Faf de Klerk, vleuel Cheslin Kolbe, buitesenter Lukhanyo Am en flank Pieter-Steph du Toit, is die Suid-Afrikaners in die droomspan, berig sport24.co.za.
Hierdie viertal was almal in die beginspan van die Springbokke wat verlede maand die Wêreldbeker-eindstryd teen Engeland met 32-12 in Jokohama gewen het.
Du Toit is daarna ook aangewys as die Wêreldspeler van die Jaar.
Kolbe is op sy beurt onlangs in Frankryk ook vereer as die beste speler uit die Franse Top14-liga by die Wêreldbeker.
Daar is egter nie minder nie as vyf Engelse Rose in die uitsoekspan. Dit is die stut Kyle Sinclair, die slot Maro Itoje, die flank Tom Curry, die senter Owen Farrell en die losskakel Danny Cipriani.
Cipriani is 'n verrassende insluiting aangesien hy nie Engeland se Wêreldbeker-groep gehaal het nie. Hy was wel een van die uitstaande spelers in die vorige seisoen se Engelse Premierliga.
Die All Blacks, wat in die halfeindstryd uitgeskakel is deur Engeland, het slegs twee spelers in die droomspan. Hulle is die stut Joe Moody en die losvoorspeler Ardie Savea, wat op agtsteman gekies is in dié span.
Daar is ook twee Walliesers, die slot Alun-Wyn Jones en die heelagter Liam Williams, in die denkbeeldige span.
Rugby World se Wêreldspan van die Jaar is: Liam Williams (Wallis), Cheslin Kolbe, Lukhanyo Am (SA), Owen Farrell (Engeland), Semi Radradra (Fidji), Danny Cipriani (Engeland), Faf de Klerk (SA), Ardie Savea (NS), Pieter-Steph du Toit (SA), Tom Curry (Engeland), Alun-Wyn Jones (Wallis), Maro Itoje (Engeland), Kyle Sinckler (Engeland), Shota Horie (Japan), Joe Moody (NS).
Meer oor: Wêreldspan Van 2019 | Droomspan | Cheslin Kolbe | Bokke | Springbokke | Wêreldbekerrugby | Rugby World